Predkladacia správa

Uznesenie vlády SR č. 593 z 3. septembra 2008 k analýze sociálno-ekonomickej situácie okresu Banská Štiavnica a návrhom na zlepšenie v sociálnej a hospodárskej oblasti uložilo ministrovi dopravy, pôšt a telekomunikácií úlohu B.11. „zabezpečiť na základe žiadosti mesta Banská Štiavnica odplatný prevod objektu súp. č. 192, Kammerhofská ul. č. 17, Banská Štiavnica, na parcele č. 3953/1, zapísaného na LV č. 2593 v správe Železníc Slovenskej republiky, do vlastníctva mesta Banská Štiavnica“ v termíne do 31. marca 2009. Železnice SR zaslali mestu Banská Štiavnica svoju ponuku na odpredaj predmetnej nehnuteľnosti hneď po prijatí uznesenia vlády. Ide o budovu meštianskeho domu, ktorá je zapísaná v zozname svetových kultúrnych a prírodných pamiatok UNESCO a tiež kultúrnych pamiatok Slovenska. Súčasný technický stav uvedenej nehnuteľnosti je nevyhovujúci v dôsledku jej schátrania a nie je možné zabezpečiť okamžité využitie objektu bez neodkladnej realizácie nákladných rekonštrukčných prác podľa schválenej projektovej dokumentácie za dohľadu orgánov štátnej pamiatkovej starostlivosti. Vzhľadom na tieto skutočnosti mesto vyjadrilo zamietavé stanovisko na ponuku Železníc SR s odôvodnením, že nemá záujem o odkúpenie budovy, keďže vo svojom majetku má nehnuteľnosti, ktoré si tiež vyžadujú značné finančné prostriedky na ich rekonštrukciu v takom rozsahu ako ponúkaný objekt. 

Na základe uvedeného nie je možné splniť úlohu B.11. z uznesenia vlády SR č. 593 z 3. septembra 2008, a preto predkladáme iniciatívny materiál na zrušenie predmetnej úlohy. 
 
Materiál bol predmetom medzirezortného pripomienkového konania. K materiálu neboli vznesené žiadne pripomienky. 
 
Predkladaný návrh nebude mať finančný, ekonomický, environmentálny vplyv, ani vplyv na zamestnanosť a podnikateľské prostredie a z toho dôvodu sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.